Document ID: 31985R1679

*****
ΚΑΝΟΝΙΣΜΟΣ (ΕΚΑΧ, ΕΟΚ, ΕΥΡΑΤΟΜ) αριθ. 1679/85 ΤΟΥ ΣΥΜΒΟΥΛΙΟΥ
της 19ης Ιουνίου 1985
για τη θέσπιση ιδιαίτερων και προσωρινών μέτρων σχετικά με την οριστική παύση καθηκόντων ορισμένων υπαλλήλων των Ευρωπαϊκών Κοινοτήτων που ανήκουν στον επιστημονικό και τεχνικό κλάδο
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων, και ιδίως το άρθρο 24,
την πρόταση της Επιτροπής που υποβλήθηκε μετά από γνώμη της επιτροπής κανονισμού υπηρεσιακής κατάστασης,
τη γνώμη του Ευρωπαϊκού Κοινοβουλίου (1),
τη γνωμοδότηση του Δικαστηρίου,
Εκτιμώντας:
ότι το άρθρο 4 της απόφασης 84/1/Ευρατόμ, ΕΟΚ του Συμβουλίου της 22ας Δεκεμβρίου 1983 για τη θέσπιση προγράμματος ερευνών που θα εκτελέσει το Κοινό Κέντρο Ερευνών για την Ευρωπαϊκή Κοινότητα Ατομικής Ενέργειας και για την Ευρωπαϊκή Οικονομική Κοινότητα (1984-1987) (2) προβλέπει την εφαρμογή μέτρων αποδέσμευσης του προσωπικού του Κέντρου, με σκοπό την ανανέωση των αρμοδιοτήτων και του χρησιμοποιούμενου προσωπικού·
ότι, για να επιτευχθούν οι σκοποί αυτοί, είναι σκόπιμο να θεσπιστούν, προσωρινά, ιδιαίτερα μέτρα στον τομέα της παύσης καθηκόντων ισχύοντα έως τις 31 Δεκεμβρίου 1986, ώστε να επιτραπεί καλύτερη προσαρμογή των αρμοδιοτήτων του συνόλου του προσωπικού προς τις απαιτήσεις που απορρέουν από τα προγράμματα έρευνας που εκτελεί το Κέντρο·
ότι εάν, στα πλαίσια αυτά, η εφαρμογή των μέτρων παύσης καθηκόντων θα πρέπει να εξαρτάται γενικά από τη θέληση των υπαλλήλων να εγκαταλείψουν τη δραστηριότητά τους κατ' εξαίρεση και αν το απαιτεί αποκλειστικά το συμφέρον της υπηρεσίας, παρόμοια μέτρα μπορούν επίσης να ληφθούν αυτεπαγγέλτως όσον αφορά υπαλλήλους που ασκούν, κατά την εκτέλεση των προγραμμάτων, καθήκοντα που αντιστοιχούν σε έναν ιδιαίτερο υψηλό βαθμό επιστημονικής και τεχνικής ευθύνης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Προς το συμφέρον της υπηρεσίας και για να ληφθεί υπόψη η αναγκαία προσαρμογή των αρμοδιοτήτων του Κοινού Κέντρου Ερευνών που απαιτεί η διάρθρωσή του, η Επιτροπή εξουσιοδοτείται, μέχρι τις 31 Δεκεμβρίου 1986, να λαμβάνει μέτρα οριστικής παύσης καθηκόντων κατά την έννοια του άρθρου 47 του κανονισμού υπηρεσιακής κατάστασης των υπαλλήλων των ευρωπαϊκών Κοινοτήτων, ονομαζόμενου κατωτέρω «κανονισμός υπηρεσιακής κατάστασης», σύμφωνα με τους όρους που καθορίζονται από τον παρόντα κανονισμό όσον αφορά τους εν ενεργεία ή αποσπασμένους υπαλλήλους του επιστημονικού και τεχνικού κλάδου που αμείβονται από τις πιστώσεις έρευνας και επενδύσεων και υπάγονται στον πίνακα των θέσεων του Κοινού Κέντρου Ερευνών.
2. Οι υπάλληλοι για τους οποίους εφαρμόζονται τα μέτρα δεν μπορεί να υπερβαίνουν τον αριθμό των εκατόν είκοσι.
Άρθρο 2
1. Η Επιτροπή, μετά από διαβουλεύσεις με την επιτροπή ίσης εκπροσώπησης:
α) καθορίζει τον πίνακα των υπαλλήλων βαθμού Α 3 ή Α 4, ηλικίας 50 ετών ή άνω, που εκτελούν υπεύθυνα καθήκοντα για την καθοδήγηση των επιστημονικών προγραμμάτων ή που ασκούν στελεχικά καθήκοντα οι οποίοι επηρεάζονται από τα μέτρα που αναφέρονται στο άρθρο 1. Για το λόγο αυτό λαμβάνει υπόψη:
- κατά προτεραιότητα,και εφόσον το επιτρέπει το συμφέρον της υπηρεσίας, τους υπαλλήλους που έχουν ζητήσει την εφαρμογή των μέτρων αυτών,
- σε κάθε περίπτωση, την ηλικία, τα προσόντα, την απόδοση, τη συμπεριφορά στην υπηρεσία, την οικογενειακή κατάσταση και την αρχαιότητα των υπαλλήλων, καθώς και, ενδεχομένως, τον επίμοχθο χαρακτήρα ορισμένων υποχρεώσεων που συνδέονται με τα ασκούμενα καθήκοντα·
β) καθορίζει τον πίνακα των υπαλλήλων βαθμού Α 7 έως Α 5 και των κατηγοριών Β και Γ, ηλικίας 55 ετών ή άνω που ζητούν την εφαρμογή των εν λόγω μέτρων, λαμβάνοντας υπόψη κατά προτεραιότητα τους υπαλλήλους που βρίσκονται στο τελευταίο κλιμάκιο του βαθμού τους, καθώς και τα κριτήρια που ορίζονται στο στοιχείο α) δεύτερη περίπτωση.
Άρθρο 3
1. Ο πρώην υπάλληλος για τον οποίο εφαρμόσθηκε το μέτρο του άρθρου 1 δικαιούται μηνιαία αποζημίωση ίση με το 70 % του βασικού μισθού που αναλογεί στο βαθμό και στο κλιμάκιο που κατείχε κατά την αποχώρησή του από την υπηρεσία, σύμφωνα με τον πίνακα του άρθρου 66 του κανονισμού υπηρεσιακής κατάστασης που ισχύει την πρώτη ημέρα του μήνα κατά τον οποίο θα πρέπει να γίνει η εκκαθάριση της αποζημίωσης.
2. Το ευεργέτημα της αποζημίωσης παύει, το αργότερο, την τελευταία ημέρα του μήνα στη διάρκεια του οποίου ο τέως υπάλληλος συμπληρώνει την ηλικία των 65 ετών και, σε κάθε περίπτωση, όταν ο ενδιαφερόμενος, πριν φθάσει στην ηλικία αυτή, συμπληρώσει τις προϋποθέσεις που παρέχουν δικαίωμα στο ανώτατο όριο σύνταξης αρχαιότητας.
Στην περίπτωση αυτή, ο πρώην υπάλληλος αποκτά αυτοδικαίως δικαίωμα για σύνταξη αρχαιότητας από την πρώτη μέρα του ημερολογιακού μήνα που ακολουθεί το μήνα για τον οποίο καταβλήθηκε η αποζημίωση για τελευταία φορά.
3. Η αποζημίωση που προβλέπεται στην παράγραφο 1 αναπροσαρμόζεται σύμφωνα με το διορθωτικό συντελεστή που έχει καθοριστεί για τη χώρα στην οποία ο δικαιούχος αποδεικνύει ότι διαμένει, είτε η χώρα αυτή βρίσκεται στην Κοινότητα, είτε όχι.
Αν ο δικαιούχος της αποζημίωσης διαμένει σε χώρα για την οποία δεν έχει καθοριστεί διορθωτικός συντελεστής, ως διορθωτικός συντελεστής για την αποζημίωση λαμβάνεται το 100.
Η αποζημίωση εκφράζεται σε βελγικά φράγκα και καταβάλλεται στο νόμισμα της χώρας όπου διαμένει ο δικαιούχος. Καταβάλλεται, ωστόσο, σε βελγικά φράγκα αν αναπροσαρμόζεται με διορθωτικό συντελεστή που ισούται με 100 σύμφωνα με το δεύτερο εδάφιο.
Η αποζημίωση που καταβάλλεται σε άλλο νόμισμα εκτός από το βελγικό φράγκο, υπολογίζεται σύμφωνα με τις ισοτιμίες που αναφέρονται στο άρθρο 63 δεύτερο εδάφιο του κανονισμού υπηρεσιακής κατάστασης.
4. Το ποσό των ακαθαρίστων εσόδων που εισπράττει ο ενδιαφερόμενος στα νέα του καθήκοντα αφαιρείται από την αποζημίωση που προβλέπεται στην παράγραφο 1, εφόσον τα έσοδα αυτά, προστιθέμενα στην αποζημίωση αυτή, υπερβαίνουν τις τελευταίες συνολικές ακαθάριστες αποδοχές του δικαιούχου, που υπολογίζονται με βάση τον πίνακα αποδοχών που ισχύει την πρώτη ημέρα του μήνα κατά τον οποίο πρέπει να γίνει η εκκαθάριση της αποζημίωσης. Οι αποδοχές αυτές αναπροσαρμόζονται σύμφωνα με το διορθωτικό συντελεστή της παραγράφου 3.
Τα ακαθάριστα έσοδα και οι τελευταίες συνολικές ακαθάριστες αποδοχές που αναφέρονται στο πρώτο εδάφιο συνιστούν τα ποσά τα οποία λαμβάνονται υπόψη μετά την αφαίρεση των κοινωνικών εισφορών και πριν από την αφαίρεση του φόρου.
Ο ενδιαφερόμενος είναι υποχρεωμένος να παρέχει τα έγγραφα αποδεικτικά στοιχεία που τυχόν απαιτούνται και να κοινοποιεί στο θεσμικό όργανο κάθε στοιχείο που μπορεί να τροποποιεί τα δικαιώματά του ως προς την αποζημίωση.
5. Σύμφωνα με τους όρους του άρθρου 67 του κανονισμού υπηρεσιακής κατάστασης και τα άρθρα 1, 2 και 3 του παραρτήματος VII αυτού, τα οικογενειακά επιδόματα καταβάλλονται στον δικαιούχο της αποζημίωσης που προβλέπεται στην παράγραφο 1 το δε ποσό του επιδόματος αρχηγού οικογενείας υπολογίζεται με βάση την αποζημίωση αυτή.
6. Ο δικαιούχος της αποζημίωσης δικαιούται, τόσο για τον εαυτό του όσο και για τα πρόσωπα που καλύπτονται ασφαλιστικά απ' αυτόν, των παροχών που εξασφαλίζει το σύστημα κοινωνικής ασφάλισης του άρθρου 72 του κανονισμού υπηρεσιακής κατάστασης, εφόσον καταβάλλει τη σχετική συνεισφορά του, που υπολογίζεται με βάση το ποσό της αποζημίωσης της παραγράφου 1 και δεν καλύπτεται από άλλη ασφάλιση ασθενείας, κατά νόμο ή κανονιστική διάταξη.
7. Κατά την περίοδο κατά την οποία υφίσταται το δικαίωμα αποζημίωσης, ο πρώην υπάλληλος εξακολουθεί να αποκτά νέα δικαιώματα σύνταξης αρχαιότητας με βάση το μισθό που αναλογεί στο βαθμό και το κλιμάκιό του, εφόσον κατά τη διάρκεια της περιόδου αυτής καταβάλλεται η συνεισφορά που προβλέπεται στον κανονισμό υπηρεσιακής κατάστασης, με βάση τον εν λόγω μισθό, και η συνολική σύνταξη δεν υπερβαίνει το ανώτατο που προβλέπεται στο άρθρο 77 δεύτερο εδάφιο του κανονισμού υπηρεσιακής κατάστασης. Για την εφαρμογή των διατάξεων του άρθρου 5 του παραρτήματος VIII του κανονισμού υπηρεσιακής κατάστασης και του άρθρου 108 του παλαιού γενικού κανονισμού της ΕΚΑΧ, η περίοδος αυτή υπολογίζεται ως περίοδος υπηρεσίας.
8. Με την επιφύλαξη του άρθρου 1 παράγραφος 1 και του άρθρου 22 του παραρτήματος VIII του κανονισμού υπηρεσιακής κατάστασης, ο επιζών σύζυγος πρώην υπαλλήλου που απεβίωσε ενόσω ήταν δικαιούχος της μηνιαίας αποζημίωσης που προβλέπεται στην παράγραφο 1, δικαιούται, εφόσον υπήρξε σύζυγός του τουλάχιστον ένα χρόνο πριν από τη στιγμή που ο ενδιαφερόμενος έπαυσε να είναι στην υπηρεσία θεσμικού οργάνου, σύνταξη επιζώντος ίση με το 60 % της σύνταξης αρχαιότητας που θα απολάμβανε ο πρώην υπάλληλος εάν ήταν σε θέση να την αξιώσει κατά το χρόνο του θανάτου του, ανεξάρτητα από τη διάρκεια υπηρεσίας ή την ηλικία. Το ύψος της σύνταξης επιζώντος που προβλέπεται στο πρώτο εδάφιο δεν μπορεί να είναι κατώτερο από τα ποσά του άρθρου 79 δεύτερο εδάφιο του κανονισμού υπηρεσιακής κατάστασης. Ωστόσο, το ύψος της σύνταξης αυτής δεν μπορεί, σε καμία περίπτωση, να υπερβαίνει το ποσό της πρώτης καταβολής της σύνταξης αρχαιότητας την οποία θα εδικαιούτο ο πρώην υπάλληλος εάν, έχοντας επιζήσει κα εξαντλήσει τα δικαιώματά του ως προς την ανωτέρω αποζημίωση, είχε επωφεληθεί από τη σύνταξη αρχαιότητας.
Η χρονική προϋπόθεση του γάμου που προβλέπεται στο πρώτο εδάφιο, δεν απαιτείται εάν ένα ή περισσότερα τέκνα προέρχονται από γάμο του πρώην υπαλλήλου, ο οποίος έχει συναφθεί πριν από την παύση των δραστηριοτήτων του, εφόσον ο επιζών σύζυγος επιμελείται ή έχει επιμεληθεί τα τέκνα αυτά.
Το ίδιο συμβαίνει εάν ο θάνατος του πρώην υπαλλήλου προέρχεται κάτω από περιστάσεις που προβλέπονται στο τέλος του άρθρου 17 δεύτερο εδάφιο του παραρτήματος VIII του κανονισμού υπηρεσιακής κατάστασης.
9. Σε πρρίπτωση θανάτου πρώην υπαλλήλου, δικαιούχου της αποζημίωσης που προβλέπεται στην παράγραφο 1, τα αναγνωριζόμενα ως συντηρούμενα τέκνα, κατά την έννοια του άρθρου 2 του παραρτήματος VII του κανονισμού υπηρεσιακής κατάστασης, δικαιούνται σύνταξη ορφανού σύμφωνα με τους όρους του άρθρου 80 παράγραφοι 1, 2 και 3 του κανονισμού υπηρεσιακής κατάστασης και του άρθρου 21 του παραρτήματος VIII του κανονισμού αυτού.
10. Για την εφαρμογή των διατάξεων του άρθρου 107 του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων και των διατάξεων του άρθρου 102 παράγραφος 2 του κανονισμού υπηρεσιακής κατάστασης των υπαλλήλων της Ευρωπαϊκής Κοινότητας Άνθρακα και Χάλυβα, ο υπάλληλος, για την περίπτωση του οποίου έχει εφαρμοστεί το μέτρο του άρθρου 1, εξομοιώνεται προς τον υπάλληλο που παρέμεινε εν υπηρεσία μέχρι την ηλικία των 65 ετών υπό την προϋπόθεση ότι συνέχιζε να καταβάλλει την εισφορά κατά την περίοδο κατά την οποία εισέπραττε την αποζημίωση που προβλέπεται στην παράγραφο 1.
Άρθρο 4
Ο παρών κανονισμός αρχίζει να ισχύει την επόμενη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 19 Ιουνίου 1985.

Labels: 7
1
0